Author: spano
Company: Úrad Vlády SR

Dôvodová správa

Dňom 1. apríla 2002 nadobudol účinnosť zákon č. 313/2001 Z.z. o verejnej službe v znení neskorších predpisov, ktorý upravuje kolektívne vyjednávanie medzi zástupcami zamestnávateľov uvedenými v § 1 ods. 1 zákona a zástupcami zamestnancov, smerujúce k úprave priaznivejších podmienok zamestnávania a pracovných podmienok. V zmysle § 49 tohto zákona za zamestnancov rokujú a uzatvárajú kolektívnu dohodu zástupcovia príslušných vyšších odborových orgánov, zástupcovia príslušných ústredných odborových orgánov a za zamestnávateľov uvedených v § 1 ods. 1 zákona, ich zástupcovia.

Na rokovaní Rady hospodárskej a sociálnej dohody Slovenskej republiky 28. februára 2003 predložili zástupcovia KOZ SR  návrh harmonogramu kolektívneho vyjednávania a návrh  kolektívnej dohody na rok 2004 podľa zákona č. 313/2001 Z.z. o verejnej službe v znení neskorších predpisov. Kolektívna dohody na rok 2004 by sa mala uzatvoriť v termíne do 31. mája 2003 v súlade so zákonom č. 313/2001 Z.z. o verejnej službe v znení neskorších predpisov. 

V predkladanom materiáli sa navrhuje, aby vláda na kolektívne vyjednávanie kolektívnej dohody vymenovala štátnych tajomníkov Ministerstva financií SR, Ministerstva práce, sociálnych vecí a rodiny SR, vedúceho služobného úradu Ministerstva školstva SR, zástupcu Ministerstva zdravotníctva SR a na podpísanie kolektívnej dohody vymenovala ministrov Ministerstva financií SR, Ministerstva práce, sociálnych vecí a rodiny SR, Ministerstva školstva SR, Ministerstva zdravotníctva SR. Za zamestnávateľov uvedených v písm. d), g) a h) sa navrhuje určiť reprezentatívnych zástupcov týmito zamestnávateľmi.